વાસ્તવિક જીવનમાં શહીદ થયેલી નીરજા ભનોટનો જન્મ ૧૯૬૩ની ૭ સપ્ટેમ્બરે પંજાબના ચંડીગઢમાં થયો હતો. તેના પિતાનું નામ હરીશ ભનોટ (અંગ્રેજી અખબારના ભૂતપૂર્વ પત્રકાર) અને માતાનું નામ રમા ભનોટ છે. નીરજાનાં લગ્ન ૧૯૮૫માં થયાં હતાં. તેનો પતિ અખાતના એક દેશમાં રહેતો હતો. નીરજા પણ પતિની સાથે અખાતના દેશમાં ગઈ હતી, પરંતુ બાદમાં એનાં સાસરિયાંઓએ દહેજની માગણી કરતાં તે પીયર પાછી આવી ગઈ હતી. ત્યારબાદ નીરજાએ અમેરિકાની પેન-એમ એરલાઇન્સની ફ્લાઇટ એટેન્ડન્ટની નોકરી માટે અરજી કરી હતી અને તેની પસંદગી કરવામાં આવી હતી. ૧૯૮૬મી પાંચ સપ્ટેમ્બરે મુંબઈથી કરાચી થઈને ફ્રેન્કફર્ટ-ન્યૂયોર્ક જતી પ્લેન એમ ફ્લાઈટ-૭૩નું લિબિયાના ચાર અપહરણકારોએ કરાચીમાં અપહરણ કર્યું હતું ત્યારે સવારે ૬ વાગ્યા હતા. તે વખતે નીરજા કેબિન ક્રૂમાં સૌથી સિનિયર હતી. ત્રાસવાદીઓનો પ્લાન વિમાનને સાયપ્રસ લઈ જવાનો હતો અને ત્યાં જેલમાં કેદ કરાયેલા એમના સાથીને છોડાવવાનો હતો, પરંતુ નીરજા ખરા સમયે પાઈલટ્સને અપહરણ વિશે મેસેજ પહોંચાડી દે છે અને પાઈલટ્સ ત્યાંથી ભાગી જાય છે. એને પરિણામે ત્રાસવાદીઓનો પ્લાન બગડી જાય છે. ત્યારબાદ નીરજા પ્રવાસીઓને કેવી હિંમતથી બચાવે છે તે ફિલ્મમાં બતાવવામાં આવ્યું છે. પ્રવાસીઓને બચાવવાનો પ્રયાસ કરતી નીરજાની ત્રાસવાદીઓ ગોળી મારીને હત્યા કરી દે છે. નીરજાને તેના એ સાહસ બદલ અશોક ચક્ર મેડલથી મરણોપરાંત સમ્માનિત કરવામાં આવી છે. આ સમ્માન મેળવનાર નીરજા સૌથી નાની ઉંમરની વ્યક્તિ બની છે. ફિલ્મમાં નીરજાનું પાત્ર સોનમ કપૂરે ભજવ્યું છે જ્યારે તેની માતાની ભૂમિકા શબાના આઝમીએ ભજવી છે. નીરજાના પિતાનો રોલ યોગેન્દ્ર ટીકુએ કર્યો છે.